WP จ่อบุ๊กกำไรพิเศษขายที่ดิน มั่นใจหนุนผลงานครึ่งปีหลังโต เล็งหวนจ่ายปันผลรอบ 10 ปี
WP จ่อบุ๊กกำไรพิเศษขายที่ดิน มั่นใจหนุนผลงานครึ่งปีหลังโต เล็งหวนจ่ายปันผลรอบ 10 ปี
WP จ่อบุ๊กกำไรพิเศษขายที่ดิน มั่นใจหนุนผลงานครึ่งปีหลังโต เล็งหวนจ่ายปันผลรอบ 10 ปี
16 ส.ค. 2562

นางสาวชมกมล พุ่มพันธุ์ม่วง ประธานเจ้าหน้าที่บริหาร บริษัท ดับบลิวพี เอ็นเนอร์ยี่ จำกัด (มหาชน) หรือ WP เปิดเผยถึงทิศทางผลการดำเนินงานครึ่งปีหลัง มีความมั่นใจในศักยภาพของบริษัทฯ ว่าจะเติบโตอย่างโดดเด่นต่อเนื่องจากครึ่งปีแรก เนื่องจากแนวโน้มลูกค้ามีการขยายตัวต่อเนื่องจากไตรมาส 2 อย่างชัดเจน ขณะที่ยังควบคุมค่าใช้จ่ายได้อย่างมีประสิทธิภาพ ส่งผลทำให้ผลการดำเนินงานเติบโตตามเป้าที่วางไว้
นอกจากนี้ยังมีการรับรู้กำไรพิเศษในการขายที่ดินย่านบางคอแหลม กรุงเทพ 1 แปลง ขนาด 1 ไร่ 80.7 ตารางวา ที่รับรู้เป็นอสังหาริมทรัพย์เพื่อการลงทุนมูลค่า 166.50 ล้านบาทให้กับบุคคลธรรมดา โดยบริษัทฯจะบันทึกกำไรจากการขายในครั้งนี้ถึง 103.37 ล้านบาท
ในขณะที่กำไรสะสมในงบการเงินรวมยังคงเพิ่มขึ้นอย่างต่อเนื่องจากเดิม 7.71 ล้านบาทในไตรมาส 1/62 เป็น 55.41 ล้านบาทในไตรมาส 2/62 จึงเตรียมนำเสนอคณะกรรมการบริษัทฯ พิจารณาเกี่ยวกับการจ่ายเงินปันผลงวดปี 2562 ให้กับผู้ถือหุ้น
ทั้งนี้บริษัทฯยังคงให้ความสำคัญในการศึกษาการขยายฐานลูกค้าไปยังประเทศเพื่อนบ้านในภูมิภาคอาเซียนใหม่ (CLMV) อาทิ สาธารณรัฐแห่งสหภาพเมียนมาร์ เนื่องจากเป็นตลาดที่ยังขยายตัวได้อีกมาก เพราะภาคครัวเรือนและอุตสาหกรรมยังมีความต้องการใช้ก๊าซ LPG ค่อนข้างสูง
อีกทั้งกลุ่มบริษัทฯ ยังคงมองหาโอกาสทางธุรกิจใหม่ๆ เพิ่มมากขึ้น เพื่อต่อยอดรายได้และสร้างฐานธุรกิจของกลุ่มบริษัทฯ ให้แข็งแกร่งและมั่นคงตามแผนยุทธศาสตร์ในการเป็นผู้ประกอบการด้านธุรกิจพลังงานอย่างครบวงจร
อนึ่ง ผลการดำเนินงานงวด 6 เดือน (สิ้นสุดวันที่ 30 มิถุนายน 2562)  ของบริษัทและบริษัทย่อย บริษัทฯ บันทึกกำไรสุทธิเท่ากับ 122.00 ล้านบาท ในขณะที่รายได้รวมเท่ากับ 7,050.51 ล้านบาทและรายได้จากการขายและให้บริการเท่ากับ 6,944.45 ล้านบาท ตามลำดับ